***Упис деце у први разред основне школе у школској 2024/25. години***

Упис деце у први разред основне школе у школској 2024-2025. години обавезан је за сву децу рођену од  01. марта 2017. до 28. фебруара 2018. године. Упис ће се вршити од 13.маја 2024.године преко Портала е-Управа (Услуге → Образовање → е-Заказивање термина у ОШ) у понуђеним датумима.

**Школа је дужна** да упише дете које има **пребивалиште на подручју школе.**

Школа **може** да упише и дете са**подручја друге школе, на захтев** родитеља, а у складу са просторним могућностима школе. Родитељ може да изабере основну школу у коју ће да упише дете, о чему **подноси захтев** изабраној школи**.**Захтев можете предати сваког дана код педагога школе.

У школу се може уписати и дете старије од 7 година, рођено пре 01.03.2017.године уз мишљење Интерресорне комисије о одлагању поласка у школу за претходну годину. Пријава уписа старије деце такође се врши од 13.05.2024.године код педагога школе.

Деца са тешкоћама у развоју се такође уписују у први разред уз мишљење Интерресорне комисије о додатној подршци у образовању.

Упис у први разред школске 2024/25. године **обављаће се електронским путем.**

**ПРИЈАВА ЗА УПИС ДЕЦЕ У ПРВИ РАЗРЕД ПРЕКО ПОРТАЛА е-УПРАВА**

Упис деце у први разред родитељи / други законски заступници који су грађани Републике Србије врше  електронским путем од 13.05.2024. године преко Портала е-Управа  покретањем услуге е-Заказивање термина за упис и тестирање детета у ОШ.

Да би извршили упис потребно је да:

-Будете регистрован корисник, односно имате креиран налог на државном порталу за електронску идентификацију **[eID.gov.rs](http://eid.gov.rs/" \t "_blank)**

-Покренете услугу на Порталу еУправа **https://euprava.gov.rs** (Услуге → Образовање → е-Заказивање термина у ОШ)

-Закажете термин тестирања детета у нашој школи. Након ваше е- пријаве за тестирање детета, школа ће по службеној дужности прибавити потребна документа за упис  – извод из матичне књиге рођених, пријава пребивалишта, лекарско уверење о спремности за полазак у први разред. Потврду о обављеном обавезном предшколском програму доставиће родитељ накнадно по добијању из предшколске установе.

- Молимо вас да у складу са тим приликом Електронског уписа заказујете термине за тестирање деце у понуђеним датумима по обављеним здравственим прегледима.

- Упис ученика у први разред, у складу са заказаним терминима, обавља се у периоду од 13. до 31.маја 2024. године. Истог дана који одаберете у понуђеним датумума педагог ће извршити тестирање ученика.

Уколико родитељ нема могућности да искаже заинтересованост за упис детета на овај начин, не доводи се у питање упис детета у први разред који територијално припада школи, упис се обавља у школи.

Ради електронског уписа ученика, потребно је да родитељ има код себе личну карту и матични број детета.

**Напомена 1**: Термин можете да откажете 24 часа раније. Уколико не откажете термин и не дођете у заказаном термину у школу, систем Вам неће дозволити да наредних 14 дана резервишете нови термин за упис и тестирање детета у основну школу електронским путем. У том случају, родитељи ће морати директно да се обрате школи и закажу нови термин.

**Напомена 2:** Уколико имате додатна питања и недоумице у вези са заказивањем термина, обратите се педагогу школе сваког радног дана од  09:00 -12:00 часова у школи.

Драги наши будући ПРВАЦИ и родитељи,

ДОБРОДОШЛИ у Основну школу ’’20. октобар“ Власе!

СРЕЋАН ПОЧЕТАК ШКОЛОВАЊА !